arsenis_vavitsa_giannakopoulos

=**ΤΟΥΡΙΣΤΙΚΟΣ ΟΔΗΓΟΣ ΤΡΙΚΑΛΩΝ**=

Το θαύμα της φύσης ολοκληρώνει τα έργα του ανθρώπου στα Μετέωρα. Μεγάλο ενδιαφέρον όμως επίσης παρουσιάζουν στον νομό Τρικάλων, η Καλαμπάκα, η Πύλη και τα παραδοσιακά χωριά της Πίνδου και του Αχελώου. Η σύγχρονη πόλη των Τρικάλων έχει καλή ρυμοτομία και πολλές ομορφιές. Τη διασχίζει ο ποταμός Ληθαίος, που είναι και το φυσικό στολίδι της πόλης. Εχει ενδιαφέρουσες γωνιές και καλοχτισμένα αρχοντικά στην παλαιά συνοικία Βαρούσι.

Αξίζει τον κόπο να επισκεφθείτε το Φρούριο, το Ρολόι μέσα στο Φρούριο, τον αρχαιολογικό χώρο του Ασκληπιείου, τη Δημοτική Πινακοθήκη, τη Βιβλιοθήκη, τη Συλλογή από εικόνες της Μητρόπολης Τρίκκης και Σταγών, το Κουρσούμ Τζαμί, τη συνοικία Βαρούσι, το άλσος του Προφήτη Ηλία καθώς και το χωριό Πλάτανος.

Χτισμένη αμφιθεατρικά μέσα σε δάσος από έλατα το ορεινό χωριό της [|Ελάτης] έχει αξιόλογη τουριστική υποδομή και αποτελεί σταθμό για το καταφύγιο του Κερκέτιου και το [|χιονοδρομικό κέντρο στο Περτούλι], στη θέση Περτουλιώτικα Λιβάδια.

Ο οικισμός του Ζάρκου είναι χτισμένος στις παρυφές των βουνών του Ζάρκου. Μπορείτε να επισκεφθείτε μεταξύ άλλων στην περιοχή τον προϊστορικό οικισμό στην Πλατιά Μαγούλα. Η Καλαμπάκα μπορεί να καυχιέται για τα μοναδικά στον κόσμο θεόρατα γλυπτά της, τα Μετέωρα. Στην περιοχή αξίζει να επισκεφθείτε το μεγαλύτερο και σημαντικότερο μετά το Άγιο Όρος μοναστικό συγκρότημα στον ελλαδικό χώρο, με παγκόσμια ακτινοβολία τους θεόρατους βράχους των Μετεώρων.

Σήμερα στα Μετέωρα λειτουργούν έξι μονές: Η μονή Αγίου Νικολάου Ανάπαυσα, η μονή Ρουσάνου, η μονή Βαρλάαμ, η μονή Μεγάλου Μετεώρου, η μονή Αγίας Τριάδας και η μονή Αγίου Στεφάνου. Αξίζει τον κόπο επίσης να επισκεφθείτε το σπήλαιο της Θεόπετρας στη βάση του ομώνυμου ασβεστολιθικού βράχου.

Ορεινό παραθεριστικό κέντρο είναι η Καστανιά, μέσα σε δάσος από καστανιές, πλατάνια, οξιές, βελανιδιές και έλατα. Επισκεφθείτε την Γκούρα, τόπο αναψυχής και ξεκούρασης με τρεχούμενα νερά και πλατάνια, το δάσος με οξιές και καστανιές, τα ορεινά χωριά της περιοχής καθώς και το Χάνι Μουργκάνη σε παραδεισένιο τοπίο με θεόρατα πλατάνια και άφθονα νερά. Το Καστράκι είναι μια πανέμορφη περιοχή με γκρίζους μονολιθικούς βράχους. Η περιοχή γύρω του είναι κατάφυτη. Επισκεφθείτε τον παλιό οικισμό με τα πετρόχτιστα σπίτια.

Από τα ομορφότερα χωριά του Αχελώου χτισμένα σε πλαγιά με έλατα είναι το Νεραϊδοχώρι με πέτρινη βρύση στην είσοδο του χωριού. Κοντά του βρίσκονται τα χωριά Πυρρά με το μοναστήρι του Αγίου Μοδέστου, η Δέση με το μοναστήρι της Αγίας Τριάδας και το Γαρδίκι με όμορφη πλατεία, πλατάνια και νερά.

Στην κωμόπολη του Νεοχωρίου θα θαυμάσετε στα παραδοσιακά σπίτια στην πλατεία και την ποταμιά του Νεοχωρίτικου. Ανάμεσα σε βελανιδιές, πεύκα και έλατα βρίσκεται η Οξύνεια, ενώ το Περτούλι είναι από τα ωραιότερα τουριστικά κέντρα της Θεσσαλίας. Στα Ριζά της Πίνδου είναι χτισμένη η κωμόπολη της Πύλης με τον παραδοσιακά οικισμό Πόρτα Παναγιά και τα περίφημα Στενά με τα πλατάνια. Επισκεφθείτε τη μονή της Γκούρας καθώς και το Κάστρο και τον Πύργο της αρχαίας Πολίχνης Αθηναίου.

Για τη [|διαμονή] σας θα βρείτε αρκετά καταλύματα όλων των κατηγοριών και ειδών. Λειτουργούν πολλά παραδοσιακά και αγροτουριστικά καταλύματα.

Αν βρεθείτε στα Τρίκαλα αγοράστε βότανα, πλιγούρι, τραχανά, χυλοπίτες, κάστανα, κεντήματα, πλεκτά με το βελονάκι και υφαντά και δοκιμάστε ντόπια κρέατα, τραχανά και πατσά.

Τα Χριστούγεννα μην παραλείψετε τον περίφημο Μύλο των Ξωτικών.

Source: Ταουσάνης, Ευστρατιάδης

Πίσω